**Predkladacia správa**

Ministerstvo hospodárstva Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá na rokovanie vlády Slovenskej republiky návrh poslanca Národnej rady Slovenskej republiky Pavla PAVLISA na vydanie zákona, ktorým sa mení a dopĺňa zákon č. 98/1987 Zb. o osobitnom príspevku baníkom v znení neskorších predpisov (tlač 1753) (ďalej len „návrh zákona“).

Cieľom návrhu zákona je ustanovenie mechanizmu, ktorým sa zabezpečí zohľadnenie celej doby výkonu zamestnania v baníctve so stálym pracoviskom v podzemí v hlbinných baniach na území Slovenskej republiky, a to zvýšením zákonom ustanovenej „základnej“ sumy osobitného príspevku baníkom za obdobie zamestnania prevyšujúce minimálnu dobu zamestnania potrebnú na vznik nároku na osobitný príspevok v „základnej“ výške.

K predmetnému návrhu zákona Ministerstvo hospodárstva Slovenskej republiky zaujíma nasledovné stanovisko:

V návrhu zákona v porovnaní s doterajšou právnou úpravou, ktorá priznáva osobitné príspevky baníkom so stálym pracoviskom pod zemou v hlbinných baniach na území Slovenskej republiky, sa upúšťa od podmienky 15 ročnej práce v bani, ako rubač, lámač, razič alebo hĺbič, pričom postačuje doba v trvaní 10 rokov. Zároveň sa upúšťa od podmienky trvania zamestnania v hlbinných baniach pri dovŕšení 50 rokov, keďže nárok na priznanie osobitného príspevku vzniká dovŕšením veku 55 rokov. V prípade uskutočňovania útlmového programu schváleného vládou Slovenskej republiky a skončení zamestnania v hlbinných baniach po najmenej troch rokoch, sa odstraňuje podmienka prechodu do zamestnania mimo podzemia hlbinných baní.

Do výšky osobitného príspevku sa v zákone navrhuje zohľadniť celú dobu výkonu zamestnania v hlbinných baniach, a to zvýšením sumy za obdobie zamestnania prevyšujúce minimálnu dobu potrebnú na vznik nároku na osobitný príspevok. V uvedenom zvýšení, ktorého vzorce sú uvedené v prílohe zákona, sa osobitný príspevok zvyšuje o sumu, ktorá sa určí zo ,,základnej“ výšky osobitného príspevku a podielu počtu dní v hlbinných baniach, ktoré presahujú minimálnu dobu 15 resp. 20 rokov, pričom výhodnejšie sa zohľadňujú vybrané zamestnania (rubač, lámač, razič, hĺbič) v porovnaní s ostatnými zamestnaniami v hlbinných baniach.

Navrhuje sa zavedenie každoročnej valorizácie sumy osobitného príspevku v závislosti od indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky a upravujú sa podmienky súbehu nároku na osobitný príspevok v prípade jeho nároku v rozdielnych výškach tak, že patrí iba jedna dávka, a to najvyššia, ako sa aj nanovo upravuje zamedzenie súbehu osobitného príspevku s inou dávkou a spresňuje sa, že osobitný príspevok nepatrí po dovŕšení dôchodkového veku.

Ďalej sa v návrhu určujú povinnosti organizácie, u ktorej sa uplatňuje nárok na osobitný príspevok, alebo nárok na zvýšenie osobitného príspevku a upravuje sa premlčacia doba splátok osobitného príspevku na tri roky, ako aj možnosť, uplatniť si nárok spätne, najviac za obdobie troch rokov pred podaním žiadosti.

Zároveň sa ukladá povinnosť dotknutým orgánom verejnej správy poskytovať organizácii potrebnú súčinnosť na účely poskytovania osobitného príspevku a umožňuje sa súdna ochrana oprávneným, aj pre prípad zvýšenia osobitného príspevku.

Navrhovaná úprava zachová nárok na osobitný príspevok aj osobám, ktorým tento nárok vznikol podľa právnej úpravy účinnej do 31. mája 2009, pričom organizácia je povinná zabezpečiť prepočet výšky osobitného príspevku podľa novej právnej úpravy, a to bez žiadosti. Sumu, ktorá tvorí rozdiel medzi výškou splátok osobitného príspevku podľa doterajšej právnej úpravy a výškou splátok podľa novej právnej úpravy, organizácia vyplatí poberateľovi jednorazovo najneskôr do 30. apríla 2016.

Návrh zákona, ktorým sa mení a dopĺňa zákon o osobitnom príspevku baníkom má priamy vplyv na verejné financie - v roku 2016 na úrovni 157 641,71 Eur, v roku 2017 na úrovni 244 483,87 Eur a v roku 2018 na úrovni 369 105,27 Eur.

Cieľom predloženého návrhu zákona, je ustanovenie mechanizmu, ktorým sa zabezpečí zohľadnenie celej doby výkonu zamestnania v hlbinných baniach, a to zvýšením zákonom ustanovenej „základnej“ sumy osobitného príspevku baníkom v závislosti na dobe zamestnania a zároveň sa navrhuje zavedenie každoročnej valorizácie sumy osobitného príspevku baníkom. Navrhované zvýšenie osobitného príspevku by malo zároveň prispieť k tomu, aby skúsení baníci zotrvali aj po splnení minimálnych podmienok nároku na osobitný príspevok vo svojom zamestnaní.

Návrh zákona bol prerokovaný s Ministerstvom práce, sociálnych vecí a rodiny Slovenskej republiky a Ministerstvom financií Slovenskej republiky. Návrh zákona nebol predmetom riadneho medzirezortného pripomienkového konania z dôvodu naliehavosti v termíne, ktorý neumožňuje dodržať lehotu sedem pracovných dní.

Ministerstvo hospodárstva Slovenskej republiky **odporúča** vláde Slovenskej republiky vysloviť s predloženým návrhom poslanca **súhlas.**